text: [{"text_idx": "#000000", "text": "U\u0301r myndasavninum \u2013 Vit eru vi\u00f0 Landavegin umlei\u00f0 i\u0301 1920"}, {"text_idx": "#000001", "text": "A\u0301hugaverd mynd vi\u00f0 Landavegin i\u0301 1920. Sto\u0301ru hvi\u0301tu hu\u0301sini til vinstru eru postmeistarahu\u0301sini. (Mynd Fornminnissavni\u00f0)"}, {"text_idx": "#000002", "text": "Myndin omanfyri er fyri meg o\u0301gvuliga a\u0301hugaverd, ti\u0301 hetta er einasta heildarmynd av \u00f8kinum vi\u00f0 Landavegin, eg havi s\u00e6\u00f0 fra\u0301 gamlari ti\u0301\u00f0. Abbi og omma mi\u0301n Christian og Sigrid Christiansen bygdu s\u00e6r hu\u0301s vi\u00f0 Landavegin i\u0301 1901. Hugaligt at si\u0301ggja grasfl\u00f8turnar, har nu\u0301 alt er bygt b\u00e6\u00f0i sethu\u0301s og no\u0301gvir almennir stovnar millum anna\u00f0 sku\u0301lar, fro\u0301\u00f0skaparsetur og heilsufr\u00f8\u00f0ilig starvsstova. Eg havi pra\u0301ta\u00f0 um myndina vi\u00f0 mammu, sum er 98 a\u0301ra gomul og er f\u00f8dd vi\u00f0 Landavegin. Hon by\u0301r a\u0301 Ellisheiminum."}, {"text_idx": "#000003", "text": "Mamma sigur, at foreldrini Christian og Sigrid vo\u0301ru gift i\u0301 1901 og fluttu ta\u0301 inn i\u0301 hu\u0301sini vi\u00f0 Landavegin. Mamma er f\u00f8dd i\u0301 1918 ju\u0301st um ta\u00f0 mundi\u00f0, ta\u0301 myndin er tikin. Hon sigur, at hu\u0301sini hja\u0301 teimum, sum vit si\u0301ggja koma undan vinstrumegin hu\u0301sunum hja\u0301 postmeirstranum, hev\u00f0i n\u00e6rt samband vi\u00f0 tey i\u0301 Da\u0301vastovu, sum er fyrstu hu\u0301sini til vinstru u\u0301t i\u0301mo\u0301ti Landavegnum. Har bu\u0301\u00f0u Jens og Ella Su\u0301sanna i\u0301 Da\u0301vastovu, sum a\u0301ttu trettan b\u00f8rn millum anna\u00f0 A\u0301smund og el-menninar a\u0301 Ey\u00f0olf og Einar Mikkelsen, sum vit kendu i\u0301 havnarg\u00f8tum."}, {"text_idx": "#000005", "text": "Fara vit til myndina ovast, ste\u00f0ga vit fyrst vi\u00f0 sto\u0301ra hvi\u0301ta hu\u0301si\u00f0 vinstrumegin, sum vit ungu ro\u0301ptu \u201cPostmeistarahu\u0301sini\u201d. Vit hoyrdu um ein postmeistara Johan Danielsen, sum hev\u00f0i bu\u0301\u00f0 i\u0301 hu\u0301sunum. Sto\u0301r og ru\u0301mlig hu\u0301s, sum hev\u00f0i heilt anna\u00f0 sni\u00f0 enn hini hu\u0301sini vi\u00f0 Landavegin. Hesin Johan Danielsen var postmeistari i\u0301 F\u00f8royum fyrst fra\u0301 1920 til 1926 og si\u0301\u00f0ani aftur fra\u0301 1934 til 1953. N\u00e6rmasti granni hja\u0301 postmeistaranum vo\u0301ru hu\u0301sini hja\u0301 Eiden og Miu Mu\u0308ller, sum hevur si\u0301na s\u00f8gu."}, {"text_idx": "#000006", "text": "Hu\u0301sini til vinstru hja\u0301 Eiden og Miu vo\u0301ru bygd i\u0301 1947. (Mynd Minnisly\u0301singar)"}, {"text_idx": "#000008", "text": "N\u00e6rmastu hu\u0301sini til vinstru a\u0301 myndini eru hu\u0301sini hja\u0301 Hansinu og Niels Rein. Fara vit yvir a\u0301 Landavegin koma hu\u0301si\u0301ni hja\u0301 abba og ommu undan hu\u0301sunum hja\u0301 postmeistaranum. N\u00e6rmastu grannar ni\u00f0aneftir eru hu\u0301sini hja\u0301 Anskari Nols\u00f8e og si\u0301\u00f0ani kemur Da\u0301vastova. Longri ni\u00f0ra vi\u00f0 Landavegin si\u0301ggja vit hu\u0301sini hja\u0301 abbabeiggjanum Sa\u0301mali Christiansen. Eisini si\u0301ggja vit hu\u0301sini, har Hanna i\u0301 Joto, sa\u0301la, bu\u0301\u00f0i, si\u0301\u00f0ani hu\u0301sini hja\u0301 Bette Arge, og hu\u0301sini hja\u0301 Johannes i\u0301 P\u00e6sastovu eru eisini har. Pa\u0301pi at Hannu i\u0301 Joto var rei\u00f0arin O\u0301la Ja\u0301kup Jensen, sum bygdi s\u00e6r sto\u0301r hu\u0301s innanfyri upprunaligu familjuhu\u0301sini, har Hanna i\u0301 Jotu bu\u0301\u00f0i. O\u0301la Ja\u0301kup Jensen var u\u0301r Kvi\u0301vi\u0301k og konan Anna var do\u0301ttir Hansinu og Niels Rein."}, {"text_idx": "#000009", "text": "Ikki visti eg, at matv\u00f8ruhandil einafer\u00f0 var i\u0301 hu\u0301sunum hja\u0301 Albin B\u00e6rentsen. Hu\u0301sini standa h\u00f8grumegin ni\u00f0ri i\u0301 lagdini. (Mynd Vagnur)"}, {"text_idx": "#000010", "text": "Flestu av hu\u0301sunum standa har enn to\u0301 fleiri umbygd. Uttast til h\u00f8gru a\u0301 myndini ovasta fra\u0301 1920 standa sto\u0301r serlig hu\u0301s. Ta\u00f0 eru hu\u0301sini hja\u0301 Guttormi Eysturoy, har sonurin Fraser hev\u00f0i verksta\u00f0 i\u0301 kjallarnum. A\u0301 myndin fra\u0301 umlei\u00f0 1920 er eingin Jo\u0301annesar Paturssonarg\u00f8ta. Vit si\u0301ggja a\u0301 myndini, hvussu Havnin brei\u00f0ir seg i\u0301 allar \u00e6ttir. I\u0301 1920 bu\u0301\u00f0u umlei\u00f0 2000 fo\u0301lk i\u0301 Havn. Eg minnist v\u00e6l, ta\u0301 hu\u0301sini hja\u0301 Poul a\u0301 Landavegnum vo\u0301ru tikin ni\u00f0ur, ti sto\u0301ru ma\u0301lingahandil skuldi byggjast a\u0301 sta\u00f0num."}]